71.		Licenčná zmluva (§ 65 a nasl. AZ)
Čl. I
Zmluvné strany
1.	FIFO, s.r.o., Hlinská ul. č. 1, 010 01 Žilina, 
IČO, DIČ, IČ DPH
zastúpená Ing. Jánom Rusom, konateľom
zapísaná v obchodnom registri Okresného súdu v Žiline, odd., vl. č. . . . . . . . . . . . . . . . . . . . 
(ďalej len „poskytovateľ“)
2.	KIKA, a.s., Námestie hrdinov č. 12, 841 01 Bratislava, 
IČO, DIČ, IČ DPH
zastúpená PhDr. Petrom Novotným, členom predstavenstva
zapísaná v obchodnom registri Okresného súdu Bratislava I, odd. vl. č. . . . . . . . . . . . . . . . . 
(ďalej len „nadobúdateľ“)
Preambula
Poskytovateľ je autorom, oprávneným vlastníkom a registrovaným užívateľom domén xx.sk, yyyy.sk, zzzzz.sk, vlastníkom, autorom a oprávneným používateľom počítačového programu používaného pri prevádzke domén, autorom a výlučným vlastníkom databázy vytvorenej v súvislosti s užívaním a prevádzkou predmetnej domény, vlastníkom, autorom a oprávneným používateľom internetových stránok www.xx.sk, www.yyyy.sk, www.zzzzz.sk, spolu so službami, ktorých prevádzku, vývoj a rozvoj zabezpečuje autor. 
Nadobúdateľ je akciovou spoločnosťou, ktorá má záujem o používanie domén xx.sk, yyyy.sk, zzzzz.sk, internetových stránok www.xx.sk, www.yyyy.sk, www.zzzzz.sk a tam poskytovaných služieb, ako aj databázy vytvorenej v súvislosti s užívaním a prevádzkou predmetných domén a s tým súvisiacich práv. 
Z tohto dôvodu sa zmluvné strany dohodli na uzatvorení tejto zmluvy podľa ďalej uvedených. podmienok.
Čl. II
Predmet zmluvy
1.	Poskytovateľ na základe tejto zmluvy:
a)	udeľuje nadobúdateľovi licenciu na použitie „Služby“ a všetkých práv s ňou súvisiacich, vlastníckych práv súvisiacich s doménami a databázy poskytovaných údajov, 
b)	prenajíma nadobúdateľovi domény podľa podmienok uvedených v zmluve.
2.	Nadobúdateľ sa za plnenie uvedené v ods. 1 zaväzuje zaplatiť autorovi odmenu podľa Čl. V zmluvy.
Čl. III
Licencia k „Službe“
1.	Poskytovateľ vyhlasuje, že je oprávneným autorom a vlastníkom služby, pričom táto nie je zaťažená právami tretích osôb, a že disponuje všetkými súhlasmi potrebnými k riadnemu užívaniu a prevádzkovaniu „Služby“. Poskytovateľ týmto prehlasuje, že je v súvislosti so „Službou“ oprávnený k výkonu majetkových práv autora vo svojom mene a na svoj účet.
2.	Na základe tejto zmluvy poskytovateľ udeľuje nadobúdateľovi nevýhradnú licenciu na použitie „Služby“ a všetkých práv s ňou súvisiacich, a to všetkými známymi spôsobmi, najmä spôsobmi uvedenými v ustanovení § 18 ods. 2 Autorského zákona (ďalej len „licencia I“).
3.	Poskytovateľ udeľuje licenciu nadobúdateľovi v neobmedzenom rozsahu na dobu neurčitú počnúc dňom platnosti a účinnosti tejto zmluvy.
4.	Licencia sa udeľuje ako nevýhradná licencia, avšak autor nie je oprávnený bez písomného súhlasu nadobúdateľa udeliť licenciu na použitie „Služby“ osobám, ktoré sú konkurenciou nadobúdateľa.
5.	Nadobúdateľ nie je oprávnený udeliť tretej osobe sublicenciu v rozsahu udelenej licencie.
6.	Odmena autora za poskytnutie licencie je obsiahnutá v odmene uvedenej v Čl. V zmluvy.
Čl. IV
Doména
1.	Autor týmto vyhlasuje, že je oprávneným a registrovaným užívateľom a vlastníkom domén 
xx.sk, yyyy.sk, zzzzz.sk.
2.	Autor týmto prenajíma nadobúdateľovi v bode 1 uvádzané domény a všetky práva s nimi súvisiace podľa podmienok uvedených v tejto zmluve.
3.	Nájom je dohodnutý na dobu neurčitú, počnúc odo dňa platnosti a účinnosti tejto zmluvy.
4.	Nájomné za prenájom domén a všetkých práv s nimi súvisiacich je obsiahnutý v odmene uvedenej v Čl. V zmluvy.
Čl. V
Odmena
1.	Zmluvné strany sa dohodli na mesačnej odmene autora za poskytnutie licencie a za nájom domény, ktorá predstavuje sumu vo výške 1 500 € (slovom jedentisícpäťsto eur) mesačne bez DPH.
2.	Splatnosť odmeny je vždy do 15. dňa nasledujúceho kalendárneho mesiaca na základe faktúry autora. Jednotlivé platby budú zasielané na základe faktúry na účet autora uvedený v záhlaví tejto zmluvy.
Čl. VI
Ďalšie dojednania
1.	Zmluvné strany sa dohodli, že autor bude naďalej prevádzkovať a zabezpečovať riadnu a bezchybnú prevádzku „Služby“ a domén pre nadobúdateľa počas platnosti a účinnosti tejto zmluvy.
2.	Autor je povinný zabezpečiť, aby databáza poskytovaných údajov prevádzkovaná na doménach bola vždy pravidelne aktualizovaná.
3.	Autor je povinný zabezpečiť presmerovanie domén na doménu xx.xxx.sk po dobu platnosti a účinnosti tejto zmluvy, a to najneskôr do 5 dní od platnosti a účinnosti tejto zmluvy.
4.	Autor je povinný integrovať do „Služby“ reklamné pozície podľa definície nadobúdateľa, ktorých špecifikácia je súčasťou prílohy č. 1 tejto zmluvy.
5.	Zmluvné strany sa dohodli, že akýkoľvek príjem vzniknutý v súvislosti s prevádzkou „Služby“ a domén počas platnosti tejto zmluvy je príjmom nadobúdateľa, a to najmä príjem z reklamy poskytovanej na internetovej stránke www.xx.sk, www.yyyy.sk, www.zzzzz.sk, resp. www.xx.xxxxx.sk.
6.	Autor sa zaväzuje upraviť grafiku internetovej stránky www.xx.sk, www.yyyy.sk, www.zzzzz.sk podľa požiadaviek nadobúdateľa, a to najmä tak, že budú obsahovať logo nadobúdateľa.
7.	Autor je oprávnený meniť dizajn a funkčnosť „Služby“ počas platnosti tejto zmluvy len po predchádzajúcom písomnom súhlase nadobúdateľa.
8.	Zmluvné strany sa dohodli, že autor nie je oprávnený počas platnosti tejto zmluvy previesť domény, „Službu“, databázu poskytovaných údajov a všetky práva s nimi súvisiace na tretiu osobu.
9.	Nadobúdateľ berie na vedomie a zaväzuje sa rešpektovať, že autor poskytol nevýhradnú licenciu na využívaní „Služby“ a databáz poskytovaných údajov spoločnosti ABC Digital, a.s., so sídlom Priemyselná ul. č. 6, 841 02 Bratislava.
10.	Autor nie je oprávnený počas platnosti tejto zmluvy udeliť akýmkoľvek spôsobom súhlas na použitie „Služby“ a domén tretej osobe bez súhlasu nadobúdateľa, prenajať domény tretej osobe akýmkoľvek spôsobom umožniť tretej osobe používanie alebo iné nakladanie s doménami. V prípade porušenia tohto ustanovenia sa autor zaväzuje nahradiť nadobúdateľovi vzniknutú škodu.
Čl. VII
Trvanie zmluvy
1.	Táto zmluva sa uzatvára na dobu neurčitú počnúc dňom platnosti a účinnosti tejto zmluvy.
2.	Zmluvné strany sú oprávnené zmluvu vypovedať bez uvedenia dôvodu v rámci ročnej výpovednej lehoty. Výpovedná lehota začína plynúť prvým dňom kalendárneho mesiaca nasledujúceho po dni doručenia písomnej výpovede.
3.	Ktorákoľvek zo zmluvných strán je oprávnená okamžite odstúpiť od zmluvy v prípade, ak druhá zo zmluvných strán podstatným spôsobom poruší niektorú zo svojich povinností uvedených v zmluve. V prípade odstúpenia zmluva zaniká dňom doručenia odstúpenia a zmluvné strany sa zaväzujú do 10 dní vysporiadať vzájomné práva a povinnosti. Nárok na náhradu škody tým nie je dotknutý.
Čl. VIII
Záverečné ustanovenia
1.	Zmluva nadobúda platnosť a účinnosť dňom podpisu oboma zmluvnými stranami.
2.	Zmluva sa riadi ustanoveniami zákona č. 185/2015 Z. z. Autorský zákon v znení neskorších predpisov, zákona č. 513/1991 Zb. Obchodný zákonník v znení neskorších predpisov a ostatnými všeobecne záväznými právnymi predpismi platnými na území Slovenskej republiky.
3.	Strany sa dohodli, že akékoľvek písomnosti doručované na základe tejto zmluvy budú doručované na adresy zmluvných strán uvedené v záhlaví tejto zmluvy. Na účely tejto zmluvy sa za deň doručenia písomnosti považuje deň, kedy príjemca alebo jeho zamestnanec prijal písomnosť alebo odmietol písomnosť prijať. V prípade zmeny adresy sú zmluvné strany povinné sa navzájom informovať o tejto skutočnosti. V opačnom prípade sa písomnosť považuje za doručenú dňom odoslania na adresu uvedenú v záhlaví zmluvy.
4.	Ak sa niektorá časť tejto zmluvy stane neplatnou, nerobí táto skutočnosť neplatnou celú zmluvu. Táto zmluva je vyhotovená v 2 exemplároch, jeden exemplár pre autora a jeden pre nadobúdateľa.
5.	Zmluvu je možné meniť a dopĺňať len písomne, formou dodatkov podpísaných oboma zmluvnými stranami.
6.	Zmluvné strany prehlasujú, že ich zmluvná voľnosť nie je obmedzená, že túto zmluvu uzatvárajú slobodne a vážne, prejavy ich vôle sú určité, nekonajú v tiesni ani za nápadne nevýhodných podmienok, obsahu zmluvy porozumeli v plnom rozsahu, súhlasia s ním a na znak toho ju vlastnoručne podpisujú.
V Bratislave 24. 8. 2023
				poskytovateľ	nadobúdateľ
Poznámka
Licenčnou zmluvou udeľuje autor nadobúdateľovi súhlas na použitie diela (ďalej len „licencia“). Licenčná zmluva obsahuje najmä spôsob použitia diela (spracovanie diela, spojenie diela s iným dielom, zaradenie diela do databázy, ktorá je výsledkom tvorivej duševnej činnosti autora, vyhotovenie rozmnoženiny diela, verejné rozširovanie originálu diela alebo rozmnoženiny diela prevodom vlastníckeho práva, vypožičaním, nájmom, alebo uvedenie diela na verejnosti verejným vystavením originálu diela alebo rozmnoženiny diela, verejným vykonaním diela, verejným prenosom diela), rozsah licencie, čas, na ktorý autor licenciu udeľuje, alebo spôsob jeho určenia a odmenu alebo spôsob jej určenia, ak sa autor s nadobúdateľom nedohodol na bezodplatnom poskytnutí licencie.
Obsah licenčnej zmluvy alebo jej časť je možné určiť aj odkazom na licenčné podmienky, ktoré sú stranám známe alebo sú im dostupné v čase uzavretia licenčnej zmluvy.
Licenčná zmluva musí mať písomnú formu, ak autor udeľuje výhradnú licenciu.
Ak licenčná zmluva nie je uzavretá v písomnej forme, má každá zo zmluvných strán právo písomne požiadať druhú zmluvnú stranu o vydanie písomného potvrdenia o uzavretí licenčnej zmluvy, ktoré musí obsahovať špecifikáciu diela, ktoré je predmetom licencie, a podmienky, na ktorých sa zmluvné strany dohodli. Ak sa uvedené právo neuplatní v lehote 15 dní od uzavretia licenčnej zmluvy, nárok na vydanie tohto potvrdenia zaniká. Ak druhá zmluvná strana potvrdenie nevydá do 15 dní od doručenia žiadosti na vydanie potvrdenia, platí, že k uzavretiu zmluvy nedošlo.